作者：赵以夫
词牌/韵律：夜飞鹊・夜飞鹊慢

paragraphs: 微云拂斜月，万籁声沈。
凉露暗坠桐阴。
蛾眉乞得天孙巧，愔愔楼上穿针。
佳期鹊相误，到年时此夕，欢浅愁深。
人间儿女，说风流，直到如今。
河汉几曾风浪，因景物牵情，自是人心。
长记秋庭往事，钿花翦翠，钗股分金。
道人无著，正萧然、竹枕綀衾。
梦回时，天淡星稀，闲弄一曲瑶琴。